รายการเดินหน้าประเทศไทย : มติคณะรัฐมนตรีฉบับประชาชน ออกอากาศวันอังคารที่ 20 มีนาคม 2561
คณะรัฐมนตรีมีมติอนุมัติหลักการร่างพระราชกฤษฎีกาออกตามความในประมวลรัษฎากร ว่าด้วยการกำหนดกิจการที่ได้รับยกเว้นภาษีธุรกิจเฉพาะ (ฉบับที่ ..) พ.ศ. .... [มาตรการภาษีเพื่อสนับสนุนการดำเนินงานของสถาบันบริหารจัดการธนาคารที่ดิน (องค์การมหาชน)] ตามที่กระทรวงการคลัง (กค.) เสนอ และให้ส่งสำนักงานคณะกรรมการกฤษฎีกาตรวจพิจารณา โดย สาระสำคัญของร่างพระราชกฤษฎีกา คือการกำหนดให้ยกเว้นภาษีธุรกิจเฉพาะให้แก่กิจการของสถาบันบริหารจัดการธนาคารที่ดิน (องค์การมหาชน) สำหรับการประกอบกิจการโดยปกติเยี่ยงธนาคารพาณิชย์ เฉพาะรายรับจากการให้สินเชื่อเพื่อการจัดหาและพัฒนาที่ดินแก่เกษตรกร ผู้ยากจน ผู้ประสงค์จะใช้ประโยชน์ในที่ดิน องค์กรชุมชน หรือเครือข่ายองค์กรชุมชนและจากการขายอสังหาริมทรัพย์เป็นทางค้าหรือหากำไร ทั้งนี้ ตั้งแต่วันที่ 15 กรกฎาคม 2559 เป็นต้นไป

คณะรัฐมนตรีมีมติเห็นชอบหลักเกณฑ์และเงื่อนไขโครงการสินเชื่อรายย่อยเพื่อใช้จ่ายฉุกเฉิน ระยะที่ 2 ของธนาคารออมสิน และอนุมัติวงเงินงบประมาณที่ใช้ในโครงการฯ ดังกล่าว เป็นวงเงินงบประมาณสูงสุด ไม่เกิน 10,000 ล้านบาท โดยเห็นชอบให้สินเชื่อต่อราย ในวงเงินไม่เกิน 50,000 บาท ต่อครัวเรือน และมีระยะเวลาในการชำระคืนภายใน 5 ปี 

คณะรัฐมนตรีมีมติอนุมัติ 3 โครงการ ตามที่กระทรวงเกษตรและสหกรณ์ (กษ.) เสนอ ได้แก่ 1.โครงการส่งเสริมการใช้ยางของหน่วยงานภาครัฐ โดยให้งบประมาณในการหมุนเวียนรับซื้อยางในโครงการส่งเสริมการใช้ยางของหน่วยงานภาครัฐจากเกษตรกรชาวสวนยาง และนำไปแปรรูปเป็นผลิตภัณฑ์ที่ใช้ในหน่วยงานภาครัฐ  2.โครงการสนับสนุนสินเชื่อเป็นเงินทุนหมุนเวียนแก่สถาบันเกษตรกรเพื่อรวบรวมยาง ในวงเงินสินเชื่อ 10,000 ล้านบาท และ 3.โครงการสนับสนุนสินเชื่อเป็นเงินทุนหมุนเวียนแก่ผู้ประกอบกิจการยาง (ยางแห้ง) ในวงเงินสินเชื่อ 20,000 ล้านบาท

คณะรัฐมนตรีพิจารณาเรื่องขออนุมัติเงินงบประมาณรายจ่าย ประจำปีงบประมาณ พ.ศ.2560 งบกลาง รายการเงินสำรองจ่าย เพื่อกรณีฉุกเฉินหรือจำเป็น เพื่อเป็นค่าใช้จ่ายในการดำเนินการวางเครื่องรับชำระเงินอิเล็กทรอนิกส์  เพิ่มเติม ที่ร้านธงฟ้าประชารัฐ จำนวน 10,000 เครื่อง และร้านประชารัฐของกองทุนหมู่บ้านและชุมชนเมือง จำนวน 10,000 เครื่อง เพื่อความสะดวกสบายแก่ประชาชนผู้ใช้บริการ